b'\n_START_ARTICLE_\nYH Kodit\n_START_SECTION_\nHistoria\n_START_PARAGRAPH_\nYhti\xc3\xb6 on historiallisesti osa YH-konsernia, ja se tunnettiin aiemmin nimell\xc3\xa4 YH L\xc3\xa4nsi Oy. Nimi vaihtui kes\xc3\xa4kuussa 2012 YH Kodit Oy:ksi. Nimenvaihdoksen syyn\xc3\xa4 oli muun muassa toiminnan laajentuminen valtakunnalliseksi. Nimen kirjainyhdistelm\xc3\xa4 YH viittaa yleishy\xc3\xb6dyllisyyteen._NEWLINE_YH Kodit Oy on k\xc3\xa4ynyt historiansa aikana Pirkanmaan ja Varsinais-Suomen kasvukeskuksissa l\xc3\xa4pi monia muutosvaiheita. Pirkanmaan ja Varsinais-Suomen yhti\xc3\xb6t fuusioitiin vuonna 2007 YH L\xc3\xa4nsi Oy:ksi, ja yhti\xc3\xb6 t\xc3\xa4ytti 30 vuotta._NEWLINE_YH-Asumisoikeus L\xc3\xa4nsi Oy oli mukana perustamassa Suomen Asumisoikeusyhteis\xc3\xb6t ry:t\xc3\xa4 vuonna 2009. Muut perustajaj\xc3\xa4senet olivat Asuntos\xc3\xa4\xc3\xa4ti\xc3\xb6n Asumisoikeus Oy, Avain Asumisoikeus Oy, Senioriasumisoikeus Oy, Suomen Asumisoikeus Oy, TA-Asumisoikeus Oy, Varsinais-Suomen Asumisoikeus Oy ja YH-Asumisoikeus L\xc3\xa4nsi Oy.\n_START_SECTION_\nAsuntotuotanto ja kiinteist\xc3\xb6omistus\n_START_PARAGRAPH_\nYH L\xc3\xa4nsi on keskittynyt rakennuttamiseen ja is\xc3\xa4nn\xc3\xb6intiin, vuokra- ja asumisoikeusasuntojen omistamiseen sek\xc3\xa4 asumisen palveluiden tuottamiseen. Yhti\xc3\xb6 rakennuttaa vuosittain noin 600\xe2\x80\x931\xc2\xa0000 uutta asuntoa. Yhti\xc3\xb6n omistuksessa oli vuonna 2012 noin 8\xc2\xa0000 asuntoa, ja se is\xc3\xa4nn\xc3\xb6i noin 12\xc2\xa0000 omistus-, asumisoikeus- ja vuokra-asuntoa. 30 toimintavuotensa aikana yhti\xc3\xb6 on tuottanut noin 30\xc2\xa0000 asuntoa. _NEWLINE_YH Kodit Oy omistaa ja hallinnoi yleishy\xc3\xb6dyllisi\xc3\xa4 yhti\xc3\xb6it\xc3\xa4, joista tulevat tulot koostuvat p\xc3\xa4\xc3\xa4osin asuntojen ja liikehuoneistojen vuokrista. Yrityksen omistuksessa on noin 8\xc2\xa0000 asuntoa ja is\xc3\xa4nn\xc3\xb6inniss\xc3\xa4 noin 12\xc2\xa0000 omistus-, asumisoikeus- ja vuokra-asuntoa. Lis\xc3\xa4ksi omistuksessa on sijoituskiinteist\xc3\xb6j\xc3\xa4 potentiaalisina saneeraus- ja uudisrakennuskohteina. Yhti\xc3\xb6 omistaa ja vuokraa eteenp\xc3\xa4in pitk\xc3\xa4aikaisilla vuokrasopimuksilla my\xc3\xb6s kuntien palvelutiloja, muun muassa p\xc3\xa4iv\xc3\xa4koteja._NEWLINE_Kotosalla S\xc3\xa4\xc3\xa4ti\xc3\xb6 on yhdess\xc3\xa4 YH Kodit Oy:n kanssa kehitt\xc3\xa4nyt Kotosalla-asumiskonseptin, joka on suunnattu yli 55-vuotiaille. Kotosalla-asunto on mahdollista ostaa omaksi, vuokrata tai hankkia asumisoikeusasunnoksi. Asuntoja on tarjolla Tampereella, Turussa, Kaarinassa, Naantalissa, Pirkkalassa, Nokialla, Kangasalla. Kotosalla S\xc3\xa4\xc3\xa4ti\xc3\xb6 on yhteisty\xc3\xb6ss\xc3\xa4 YH Kodit Oy:n kanssa johtava seniori-ik\xc3\xa4isten asumisen palveluiden tarjoaja Suomessa. Toiminta on aloitettu vuonna 2004, ja valmistuneita Kotosalla-asuntoja on yli tuhat.'